Diari Oficial de la Generalitat Valenciana


Sumari del DOGV 7411, del 26-11-2014 (2014/10735)

RESOLUCIÓ de 24 de novembre de 2014, de la Conselleria d'Educació, Cultura i Esport, per la qual s'establix el procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana l'any 2015.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7411

Data del DOGV
:   26-11-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/10440


Data del document
:   24-11-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 24 de novembre de 2014, de la Conselleria d'Educació, Cultura i Esport, per la qual s'establix el procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana l'any 2015. [2014/10104]  
El Marc Europeu Comú de Referència per a les Llengües (MECR) va establir els descriptors globals per a portar avant tant l'ensenyament i l'aprenentatge com l'avaluació dels nivells de competència en llengües.  
  
El Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres, té com a objectiu regular el reconeixement de l'acreditació de la competència lingüística en llengües estrangeres, d'acord amb el Marc Europeu Comú de Referència per a les Llengües (MECR), a través de títols, diplomes i certificats expedits per institucions i universitats competents, fet que facilita i simplifica la possibilitat d'acreditar la competència en llengües estrangeres a la Comunitat Valenciana.  
L'article 4 del Decret 61/2013, de 17 de maig, especifica les funcions de la mencionada comissió, entre les quals consta fixar els criteris adequats per a acreditar, de conformitat amb el Marc Europeu Comú de Referència per a les Llengües, la competència en llengües estrangeres, basant-se en els certificats i diplomes expedits per universitats i per altres institucions espanyoles i estrangeres, així com establir el tipus de proves adequades per a l'obtenció de certificats de competència en llengües estrangeres, per a poder aprovar les propostes d'ampliació del catàleg de títols, diplomes i certificats que es reconeixeran com a acreditatius de la capacitació lingüística i comunicativa en llengües estrangeres.  
  
A més, hi ha entitats de reconegut prestigi, com les que figuren en l'annex únic del mencionat decret, que complixen els requisits establits per la comissió que garantixen l'objectivitat, la validesa i la fiabilitat de les proves i l'ancoratge als corresponents nivells de referència del MECR.  
  
Així, per a complir amb el mencionat decret, és necessari convocar un procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana.  
Per tot això, en virtut de les competències que m'atribuïx el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 7355, 08.09.2014), resolc:  
  
Convocar el procés per al reconeixement com a entitat acreditadora de competència lingüística en llengües estrangeres en l'àmbit territorial de la Comunitat Valenciana en l'any 2015.  
  
Les entitats que complisquen els requisits detallats en l'annex d'esta resolució podran sol·licitar, durant els 10 dies hàbils següents a la publicació d'esta resolució en el Diari Oficial de la Comunitat Valenciana, el reconeixement com a entitat que acredita competència lingüística en llengües estrangeres per mitjà d'una instància general dirigida a la Direcció General de Formació Professional i Ensenyaments de Règim Especial, adjuntant la documentació que figura en l'annex d'esta resolució.  
  
València, 24 de novembre de 2014.- La consellera d'Educació, Cultura i Esport: María José Catalá Verdet.  
  
  
ANNEX  
  
1. Objecte i àmbit d'aplicació  
1.1. Es podran presentar al procediment d'acreditació aquelles entitats que responguen a un dels supòsits següents:  
- Centres o servicis de llengües dependents d'institucions educatives de l'Espai Europeu d'Educació Superior.  
- Corporacions de dret públic, regulades per la Llei 11/1997, de 16 de desembre, o per la Llei 6/1997, de 4 de desembre.  
- Institucions certificadores de nivell de competència en llengües estrangeres de reconegut prestigi internacional.  
1.2. Les presents instruccions seran aplicables a aquelles entitats que opten a l'acreditació, per part de l'Administració, de la certificació de nivells de competència en llengües estrangeres, dins del que preveu el Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres (DOCV 20.05.2013).  
  
  
2. Sol·licituds i documentació que cal presentar  
2.1. Requisits de la documentació que hauran de complir les entitats que desitgen acollir-se al mencionat reconeixement, que haurà d'anar precedida del corresponent índex on es detalle la documentació aportada i numerada:  
a) Disseny de la prova terminal que permeta realitzar l'avaluació del domini de la competència lingüística en llengües estrangeres (que no de l'aprofitament de l'activitat de formació). Per a això, en la prova terminal s'ha de preveure una avaluació del domini de les següents destreses definides en el MECR:  
- Comprensió oral.  
- Comprensió escrita.  
- Expressió i interacció oral.  
- Expressió i interacció escrita.  
b) Relació de la prova terminal sobre la base dels descriptors definits per a cada nivell en el MECR.  
c) Criteris de correcció i sistema de puntuació.  
d) Criteris d'avaluació.  
e) Guia d'administració de la prova terminal.  
f) Un model d'examen complet per nivell, idioma i convocatòria i, si és el cas, l'any acadèmic de cada un d'estos.  
g) Exemplars de propostes de certificats que emetran les entitats candidates, on haurà de constar la data de realització de la prova terminal, així com la normativa vigent en matèria d'acreditació.  
h) Informació referent a la formació i l'experiència dels redactors, examinadors i avaluadors que participen en les proves.  
Per a documentar este apartat, caldrà indicar la competència professional o titulació relacionada amb l'àmbit de la certificació de les llengües:   
- Llicenciatura o grau equivalent en estudis de la llengua que es vol acreditar.  
- Nivell aconseguit del MECR.  
- Formació específica en redacció, administració i avaluació de proves de domini.  
- Experiència prèvia.  
i) Propostes de la data o dates en què es realitzaran les proves de domini.  
j) Breu memòria sobre l'estatus i les característiques de l'organisme sol·licitant.  
2.2. Tota la documentació aportada haurà d'anar acompanyada del corresponent índex, que detalle tots els documents adjunts, i haurà de seguir l'orde proposat en el punt anterior. Així mateix, es podrà annexar altra documentació si es considera rellevant (programacions de les accions formatives dissenyades des de l'entitat ?si n'hi ha?, experiència prèvia en proves de domini...). Els àudios hauran de presentar-se en format digital (OGG, MP3 o WAV), degudament ordenats i descartant les pistes que no siguen utilitzades en la prova de domini presentada. A més, s'haurà d'enviar almenys una còpia de tota la documentació en format digital (PDF) i una sola vegada en format imprés (incloent-hi les transcripcions ?scripts- dels àudios presentats).  
  
2.3. Una vegada realitzades les proves terminals, les entitats remetran a la comissió un exemplar datat de la prova terminal o de domini utilitzada en cada convocatòria, nivell i idioma. Així mateix, és part del protocol que les entitats, quan realitzen els proves de domini, faciliten una còpia de l'examen als auditors.  
2.4. Les entitats han de demostrar que el personal encarregat de l'elaboració dels exàmens posseïx formació específica i explícita en proves terminals d'acreditació de competència lingüística en llengües estrangeres i coneixement del Marc Europeu Comú de Referència.  
  
  
3. Aplicació de criteris per a avaluar la documentació presentada  
La conselleria competent en matèria d'ensenyaments d'idiomes farà públics, en el seu lloc web oficial, els criteris aplicables en l'avaluació de la documentació.  
  
4. Comunicació de la idoneïtat de la documentació presentada  
Instruït el procediment de revisió de la documentació, la Secretaria de la Comissió d'Acreditació de Nivells de Competència en Llengües Estrangeres comunicarà a l'interessat, per escrit, la idoneïtat de la documentació presentada, i advertirà que esta idoneïtat estarà supeditada al compliment del que s'exposa en la documentació de la prova terminal que es convoque des d'esta entitat.  
  
5. Seguiment de l'activitat  
La conselleria amb competències en ensenyaments d'idiomes efectuarà el seguiment de la prova de domini de les entitats amb idoneïtat, a fi de comprovar que es desenrotlla d'acord amb les condicions documentals presentades. Per a això, les entitats la idoneïtat de les quals siga positiva hauran de comunicar a la secretaria de la comissió, en un termini mínim de 10 dies d'antelació a la data de la prova, el dia, l'hora i el lloc de realització, i adjuntar l'examen complet definitiu que es realitzarà.  
  
6. Acreditació de la certificació  
Una vegada finalitzades les proves de domini de l'entitat, i a proposta de la Comissió d'Acreditació de Nivells de Competència en Llengües Estrangeres, la conselleria competent en matèria d'educació publicarà la normativa que acredite esta certificació, en la qual es detallarà idioma, nivell i convocatòria.